

Αρκαλοχώρι, 22/ 05/2025

Προς: ΜΜΕ

**ΔΕΛΤΙΟ ΤΥΠΟΥ**

**Επιστολή Δημάρχου Μινώα Πεδιάδας στο Υπουργείο Κλιματικής Κρίσης και προειδοποίηση μετά τον σεισμό της 22ας Μαΐου για άμεση ανάγκη επιτάχυνσης διαδικασιών αποκατάστασης**

Μετά την πρόσφατη σεισμική δόνηση της Πέμπτης 22 Μαΐου 2025, με επίκεντρο τη θαλάσσια περιοχή ανοιχτά της Κρήτης, ο Δήμος Μινώα Πεδιάδας δια των Υπηρεσιών του, προέβη σε άμεση καταγραφή των επιπτώσεων από το σεισμό, στην περιοχή.

Ο Δήμαρχος Βασίλης Κεγκέρογλου μάλιστα, απέστειλε σχετική επιστολή στο Υπουργείο Κλιματικής Κρίσης, ενημερώνοντας για την κατάσταση των υποδομών και των κτιρίων, ιδίως αυτών που έχουν ήδη υποστεί ζημιές από τον σεισμό του 2021. Παρόλο που ο συγκεκριμένος σεισμός δεν προκάλεσε σοβαρές ζημιές στις "κίτρινες" υποδομές, εκλαμβάνεται ως μια σημαντική προειδοποίηση για την επιτακτική ανάγκη δραστικής βελτίωσης του συστήματος αδειοδότησης για την επισκευή των "κίτρινων" κτιρίων, με δεδομένο ότι μέχρι σήμερα από τους 3.300 φακέλους έχουν εκδοθεί λιγότερες από 300 άδειες και την επιτάχυνση της διαδικασίας κατεδάφισης των "κόκκινων" και επικινδύνως ετοιμόρροπων, εγκαταλελειμμένων κτιρίων.

**Αναλυτικά η επιστολή του Δημάρχου:**

***ΘΕΜΑ: «Ενημέρωση για το σεισμό της 22ας Μαΐου»***

«Μετά την σεισμική δόνηση, την Πέμπτη 22/05/2025 στις 6:19 π.μ., με επίκεντρο τη θαλάσσια περιοχή ανοιχτά της Κρήτης, προβήκαμε σε καταγραφή των επιπτώσεων στην περιοχή του Δήμου Μινώα Πεδιάδας, τις οποίες παραθέτουμε παρακάτω:

 \* Καταπτώσεις τμημάτων, τοίχων κλπ σε αρκετά ‘’κόκκινα‘’ που δεν έχουν κατεδαφιστεί ακόμη.

\* Καταπτώσεις σοβάδων κ.α. σε αρκετά ‘’κίτρινα ‘’ κτίρια (50 περίπου μέχρι στιγμής).

 \* Καταπτώσεις τμημάτων σε ορισμένα εγκαταλελειμμένα που κρίνονται επικινδύνως ετοιμόρροπα.

Τα υλικά από τις καταπτώσεις που βρίσκονται σε δημόσιους χώρους, περισυλλέγονται από την αρμόδια υπηρεσία του Δήμου ενώ δόθηκαν οδηγίες στις Δημοτικές Κοινότητες ώστε να τοποθετηθούν κορδέλες και σημάνσεις προκειμένου να αποφευχθούν ατυχήματα.

**Συμπερασματικά:**

Ο συγκεκριμένος σεισμός δεν είχε σοβαρές επιπτώσεις στις ‘’κίτρινες‘’ υποδομές, αλλά αποτελεί – και παρακαλώ να εκληφθεί έτσι- ως προειδοποίηση με στόχο:

α) Να βελτιώσουμε δραστικά το σύστημα αδειοδότησης της επισκευής των ‘’κίτρινων‘’ κτιρίων, αφού μέχρι σήμερα από τους 3.300 φακέλους έχουν εκδοθεί λιγότερες από 300 άδειες

**και**

β) Να επιταχύνουμε τη διαδικασία κατεδάφισης τόσο των ‘’κόκκινων’’ όσο και των εγκαταλελειμμένων και επικινδύνως ετοιμόρροπων κτιρίων που είναι πάνω από 300».